ועדת הכספים, כנסת 20, פרוטוקול מספר 380, 2016-06-14 13:11

משה גפני: אנחנו עוברים לסעיף האחרון בסדר היום, דיון מהיר בנושא מימוש התחייבות משרדי האוצר והרווחה להקצות 25 מיליון שקלים לביטחון תזונתי עבור נזקקים, בקשתם של חברי הכנסת מיקי לוי, אורלי לוי אבקסיס, אראל מרגלית, אורן אסף חזן, עיסאווי פריג', טלי פלוסקוב.

משה גפני: נמצאים כאן חברי הכנסת מיקי לוי ועיסאווי פריג'.

משה גפני: אני רוצה להקדים ולומר, ואני מבין שיש בכל זאת נושא שאתם מבקשים להעלות אותו, שבתחילת היום אישרנו את ה-25 מיליון שקלים לביטחון התזונתי.

משה גפני: אני מעלה את הדיון הזה לסדר היום ואנחנו גם נניח על שולחן מליאת הכנסת את ההחלטות שנקבל בעניין הזה.

משה גפני: חבר הכנסת מיקי לוי ואחריו חבר הכנסת עיסאווי פריג', בבקשה.

עיסאווי פריג': לפני שמיקי מתחיל, ברשותך ידידי.

עיסאווי פריג': האם אתה בוועדת הכספים מעכב את העברת הכסף הזה?

משה גפני: בתחילת הישיבה אני צריך להתעצבן ובסוף הישיבה אני צריך להתעצבן.

משה גפני: איזה כסף?

עיסאווי פריג': ה-25 מיליון שקלים.

משה גפני: אישרנו את זה.

משה גפני: הייתה רביזיה וגם על הרביזיה הצבענו.

מיקי לוי: זה לא הגיע לכאן מעולם.

משה גפני: כשהגיע, העברנו.

משה גפני: גם אותך משרד האוצר שיקר?

עיסאווי פריג': אתה אומר לי שמשרד האוצר משקר.

משה גפני: אני לא יכול להגיד מילה גסה כזאת.

עיסאווי פריג': בסוגיה הזאת.

עיסאווי פריג': הבנתי.

משה גפני: אני לא יכול להגיד.

משה גפני: מה שכן, משרד האוצר מסית נגדי כל הזמן ללא שום בסיס עובדתי.

מיקי לוי: אני עד להסתה של משרד התחבורה, את שר התחבורה.

משה גפני: ללא שום בסיס עובדתי.

משה גפני: אני בכל זאת אגיד כמה מלים למרות שנציגי האוצר שאני תמיד כיבדתי גם עת הייתי שם אינם כאן.

עיסאווי פריג': איפה נציגי האוצר?

מיקי לוי: הם לא כאן.

מיקי לוי: הם פשוט לא סופרים אותנו.

משה גפני: הם היו.

עיסאווי פריג': איך תקיים דיון בלי נציגי האוצר?

מיקי לוי: לא נוכל לשאול אותם שאלות.

מיקי לוי: איך אני אוכל לשאול אותם?

מיקי לוי: אני רק אציב עובדות.

עיסאווי פריג': מדברים לאוויר?

משה גפני: תעלו את הנושא.

משה גפני: לבקשתך אני אגיד את זה עוד פעם ואני אדבר לכיסאות הריקים של אנשי משרד האוצר מכיריי משכבר הימים.

משה גפני: ה-25 מיליון שקלים, שר האוצר הבטיח אותם טרם חג הפסח כדי לסייע לאותן עמותות להעביר את הכסף לאותם אלפי אנשים שעומדים בתור לפני חג הפסח, על מנת לקבל מזון בסיסי, חבילות מצות ויין לטובת חג הפסח.

משה גפני: וראה זה פלא, למרות התחייבותו של שר האוצר - הכסף לא הועבר.

משה גפני: אנחנו כבר הספקנו למכור את החמץ, לקנות את החמץ בחזרה אבל הכסף עבור חג הפסח עדיין לא הועבר.

משה גפני: רק אחרי שהגשנו דיון מהיר בעניין הזה, ראה זה פלא, התעוררו במשרד האוצר ואצו רצו והגיעו אתמול לוועדת הכספים והניחו את ההעברה התקציבית מהיום למחר.

משה גפני: לא זאת ועוד, אם חברי הכנסת לא היו מתעוררים, ה-25 מיליון שקלים עבור אותן עמותות, סיוע לנזקקים לחג הפסח, לא היו עוברים.

משה גפני: הבוקר הונחה הבקשה על שולחנו של היושב ראש וברוב קולות, למרות שאנחנו באופוזיציה, הצבענו בעד ההעברה.

משה גפני: פה אחד.

משה גפני: היו שני נמנעים.

מיקי לוי: פה אחד.

מיקי לוי: שני נמנעים.

מיקי לוי: באו אלי בטענות איך אני מהאופוזיציה מצביע עם הקואליציה.

משה גפני: זאת טענה לא נכונה.

עיסאווי פריג': הכסף יצא לדרך.

מיקי לוי: כן.

מיקי לוי: אם הם היו כאן, הייתי מבקש מהם רק לדעת לאן הכסף הזה הולך.

אורלי לוי אבקסיס: איפה הרווחה?

עיסאווי פריג': איפה האוצר?

מיקי לוי: אין כאן אף אחד.

אורלי לוי אבקסיס: גפני, זה דיון הצהרתי כדי לתת לחברי הכנסת להרגיש שהם עשו משהו?

עיסאווי פריג': גפני, אתה לא מפחיד מספיק.

עיסאווי פריג': עובדה.

משה גפני: אני תכף אענה על זה.

משה גפני: ביקשתי שיחפשו אותם ויביאו אותם.

מיקי לוי: חברים, ה-25 מיליון שקלים אותם הבטיח שר האוצר, כאן לא צריך לחסוך.

מיקי לוי: לא הכול פיסקלי.

מיקי לוי: אם יש בעיות תקציביות, צריך להביא את הסכום מסעיפים בזבזנים אחרים.

משה גפני: עובדה שזה הגיע.

מיקי לוי: בוודאי.

מיקי לוי: אם לא היית מעביר את זה אחרי שביקשנו ממך לקיים דיון, זה לא היה עובר.

מיקי לוי: אני מאוד מודה לכם.

עיסאווי פריג': אני אתייחס לזה מזווית אחרת אבל אני חייב לציין את זה.

משה גפני: שאני איש חלש.

עיסאווי פריג': לא.

עיסאווי פריג': אתה איש יקר ואהוב.

עיסאווי פריג': עד שהבאנו דיון מהיר לוועדת הכספים והצלחנו להביא דיון מהיר, ציפיתי - - -

משה גפני: אם היו לי פריימריס כמו שיש לך, הייתי אומר שאני הבאתי לדיון את הנושא של הביטחון התזונתי, את ה-25 מיליון שקלים, פחדו ממני פחת מוות ובבוקר הביאו את הכסף.

עיסאווי פריג': במקביל מתקיים דיון בוועדת הכלכלה והחדר גדוש ומלא מפה לפה.

מיקי לוי: למה?

מיקי לוי: מה נושא הדיון?

עיסאווי פריג': חוק שירותי רכב.

עיסאווי פריג': היבואנים, חברות הביטוח, החדר מלא.

אורלי לוי אבקסיס: האוצר בטח שם בייצוג יתר.

עיסאווי פריג': החדר שם מלא כי בעלי העניין שם.

משה גפני: היית צריך לראות מה הלך כאן בבוקר.

משה גפני: הבאנו לכאן קומה שנייה.

עיסאווי פריג': בעלי העניין שם, הם לא אותם בעלי עניין כאן.

עיסאווי פריג': כאן המסכנים, הנזקקים, המוחלשים ולכן למה שיבואו לוביסטים?

משה גפני: לגופו של עניין.

עיסאווי פריג': אדוני, אני רוצה להתייחס לזה מזווית אחרת.

עיסאווי פריג': הרי יש הגיון ואני מדבר אליך כי אני ואתה מאותה גוורדיה.

עיסאווי פריג': החרדים והערבים, הקבוצות המוחלשות, הקבוצות החלשות.

משה גפני: אגף התקציבים, אני מבקש שתשב כי יש טענות נגדכם.

משה גפני: אני אבקש התייחסות.

משה גפני: אמרת שאתה רוצה את משרד האוצר והוא הגיע.

עיסאווי פריג': אני ציפיתי למשלחת רמת דרג, אבל בסדר.

עיסאווי פריג': אנחנו המוחלשים וכאשר מדברים על ביטחון תזונתי, צריך שיזכירו אותנו.

עיסאווי פריג': אני מבקש אדוני, ואני מבקש שתהיה הצעת החלטה של ועדת הכספים, שכאשר אנחנו מדברים על עשרים אחוזים של החברה הערבית – וכל הנתונים ידועים לכולם – ומתוך הסכום הזה, אף לא עמותה ערבית אחת מקבלת שקל.

עיסאווי פריג': אני שואל למה.

עיסאווי פריג': הרי הכסף הזה אמור ללכת לקבוצות החלשות והמוחלשות.

משה גפני: אגף התקציבים נגד הערבים?

<רותם פאר: חס וחלילה.

אורלי לוי אבקסיס: לא.

אורלי לוי אבקסיס: רק נגד החלשים.

עיסאווי פריג': אין אף עמותה ערבית שמקבלת.

עיסאווי פריג': אני מבקש לדעת את אמות המידה, איך מחלקים את הכספים האלו.

משה גפני: תודה.

משה גפני: אורלי לוי.

אורלי לוי אבקסיס: תודה רבה לך אדוני היושב ראש.

אורלי לוי אבקסיס: זה לא מקרי שאנחנו ביקשנו דיון מהיר בנושא של אי הביטחון התזונתי ובהבטחות של שר הרווחה ושר האוצר לגבי הכספים הללו, ובאותו היום בו אתה קובע את הדיון הזה לגבי ה-25 מיליון שקלים, פתאום יש את ההעברה ובקשה לוועדת הכספים לאשר אותה.

אורלי לוי אבקסיס: תרשה לנו להגיד לך תודה.

אורלי לוי אבקסיס: כנראה שיש משהו בכלי הפרלמנטרי הזה שיוצר את האווירה הזאת, אבל השאלה שלי היא אחרת.

מאיר כהן: זה כבר עבר?

אורלי לוי אבקסיס: כן.

אורלי לוי אבקסיס: הבוקר הצבענו והעברנו.

משה גפני: יש איזה תהליך שאנחנו בודקים אותו כל הזמן.

משה גפני: הרבה פעמים מתעכבים דברים וכשאתה שם את זה על סדר היום, פתאום זה מסתדר.

אורלי לוי אבקסיס: יש לי עוד כמה רעיונות לדיונים כאלו, ואולי נביא בשורה אמיתית כי כאן זאת בשורה אמיתית.

אורלי לוי אבקסיס: ביטחון תזונתי לילד, אתם מבינים שזאת גם התפתחות תקינה וגם יכולת לשבת וזאת לא המחשבה מה יש לי לאכול בבית או אין לי.

אורלי לוי אבקסיס: למשל, בנושא הכריכים בבתי הספר וכדומה, ילדים מבקשים לקחת את הכריך לאימא או לאבא או לאח האחר בבית.

אורלי לוי אבקסיס: תבינו לאיזה מצב הגענו.

אורלי לוי אבקסיס: זה משהו שאנחנו לא יכולים להשלים אתו ולא משנה אם אנחנו מזרחיים, חרדיים, ערבים.

אורלי לוי אבקסיס: ילד הוא ילד הוא ילד.

אורלי לוי אבקסיס: אני שואלת את האוצר.

אורלי לוי אבקסיס: אנחנו ראינו גם בקדנציה הקודמת – נמצא כאן שר הרווחה לשעבר ושר האוצר היה ממפלגתו – שהובטחו הרבה יותר כספים בנושא של הביטחון התזונתי.

אורלי לוי אבקסיס: זה התאדה.

אורלי לוי אבקסיס: פקידי האוצר לא יצרו את התשתית, את הפלטפורמה לשים בפנים את הכסף.

אורלי לוי אבקסיס: ראו שהממשלה התחלפה, בסדר, לא משנה שהיו הבטחות, הכסף שהובטח נצבע או לא נצבע, נשכח והושם בצד.

אורלי לוי אבקסיס: הגיע שר חדש, הגיעו החגים, הגיעו המראות הקשים שאנחנו רגילים להם כמעט כל חג וחג והגיעו האנשים שעושים עבודת קודש ותורמים מזמנם, מכספם, ממרצם ומזמן האיכות שלהם עם הילדים שלהם בבית.

אורלי לוי אבקסיס: אז אתה מגלה הבטחה חדשה ואתה מחכה שהיישום שלה יצא לפועל והוא לא יוצא עד שאתה לא עושה כאן שריר בוועדה ואנחנו מבקשים את הזימון שלה.

אורלי לוי אבקסיס: אני שואלת אתכם מה יהיה הלאה.

אורלי לוי אבקסיס: איך אתם מתארגנים לגבי התקציב שהולך ומגיע כאן לוועדה?

אורלי לוי אבקסיס: האם זה יהיה בבסיס התקציב, לא יהיה בבסיס התקציב, זאת סתימת פיות?

אורלי לוי אבקסיס: ראינו העברות של מיליונים, אם לא מיליארדים, ביום אחד בוועדת הכספים.

אורלי לוי אבקסיס: בדיון הזה שאנחנו מקיימים עכשיו, עד שלא יצא אולי השליח מטעם גפני, גם לא ראיתם לנכון לבוא ולהיות חלק או לענות על שאלות.

אורלי לוי אבקסיס: מה אנחנו כאן?

אורלי לוי אבקסיס: איזושהי הצגה לקירות?

אורלי לוי אבקסיס: אתם יושבים על השלטר, אתם צריכים לדאוג לקיים את ההבטחות שלכם ואתם צריכים להיות מספיק רגישים, ויותר מכך – לעשות את התפקיד שלכם ולבוא לוועדה ולתת תשובות גם כאשר מדובר בנושאים חברתיים פחות אהובים עליכם.

משה גפני: תודה.

משה גפני: ייאמר לשבחו של רותם פאר שברגע שביקשנו, הוא חזר.

אורלי לוי אבקסיס: למה היינו צריכים לבקש?

משה גפני: אני מניח שהם סברו שהיות והכסף עבר, ההצעה לסדר או הדיון המהיר התייתר, אבל הוא לא התייתר.

משה גפני: הוא בא והוא היה נוכח גם קודם.

אורלי לוי אבקסיס: אנחנו מברכים על ה-25 מיליון שקלים.

אורלי לוי אבקסיס: השאלה היא מה עם ההבטחות לעתיד.

משה גפני: לגופו של עניין, הדיון חשוב ואנחנו נמשיך אותו.

משה גפני: מאיר כהן, שר הרווחה בקדנציה הקודמת, ביקשת להתייחס.

מאיר כהן: תודה רבה אדוני.

מאיר כהן: מי שהעלה את הדיון הזה, שיבורך.

מאיר כהן: לפני שלושה חודשים הגשתי הצעת חוק על סך של 250 מיליון שקלים שיהיו בבסיס התקציב של משרד הרווחה ככסף תוספתי.

מאיר כהן: הקואליציה דחתה את הצעת החוק.

מאיר כהן: אני רוצה להבהיר כמה דברים.

מאיר כהן: בקדנציה הקודמת מתוך סכום של 250 מיליון שקלים, 160 מיליון שקלים עברו לביטחון תזונתי והם נמצאים בבסיס התקציב.

משה גפני: אני חושב שהיום הם 170 מיליון.

מאיר כהן: זה נמצא בבסיס התקציב של משרד הרווחה.

משה גפני: כן.

משה גפני: בבסיס התקציב.

מאיר כהן: תשעים מיליון שקלים לצערי הגדול, משרד המשפטים סחב אותנו, אבל צודקת אורלי, כשאני באתי בסוף השנה ואמרתי שישמרו את הכסף, שישאירו אותו באיזו תקנה מסוימת עד שימצאו איך ל חלק אותו, הכסף הזה נעלם.

מאיר כהן: אני חושב אדוני שמה שצריך לעשות זה באמת מה שאורלי אמרה, לדאוג שזה יהיה בבסיס התקציב ואולי הישועה תבוא ממך.

מאיר כהן: הם לא רוצים לכבד חוקים ואם יש אופוזיציה וקואליציה, באמת תתייחס לזה אדוני כי כל העמותות מקבלות את הכסף הזה ולא צריך להגיע למצב שכל אחד מכתת רגליו.

מאיר כהן: אני רוצה להגיד משהו ואל תחשוד בי שאני חס ושלום כנגד ערבים אלא ההפך הוא הנכון, עשיתי הכול כדי לעשות אפליה מתקנת אבל כאשר מגיעים לעמותות מזון במגזר הערבי, מבקשים מהן להגיע מסודרות עם סדר ועם הטפסים הנכונים ולהגיש את הבקשות לתמיכה בזמן, ושזה יהיה מגובה ביועצים משפטיים - אנחנו לא עושים את זה.

מאיר כהן: יש עמותות שברובן הגדול לא מאורגנות ולא מסודרות.

מאיר כהן: עמותה במגזר הערבי שעונה על כל הקריטריונים, מקבלת את הכסף.

מאיר כהן: בניהול תקין, היא מקבלת את הכסף.

עיסאווי פריג': זו האשמה חמורה שאני חייב להתייחס אליה.

מאיר כהן: לא.

מאיר כהן: אני לא מאשים.

מאיר כהן: זאת לא האשמה.

מאיר כהן: יש לנו יותר עמותות במגזר היהודי שהן מסודרות ואחרי כן הן באות לכעוס על כך שהן לא קיבלו כסף.

מאיר כהן: יש נהלים מאוד ברורים.

מאיר כהן: ניהול תקין הוא א'-ב' של כל עמותה ולצערי הגדול אני אישית טיפלתי בעמותות שהגיעו אלי וכל מה שהייתי צריך להגיד להן זה שהטפסים שלהן לא מאורגנים, לכו תקנו אותם ותקבלו את הכסף.

עיסאווי פריג': אני חייב משפט.

עיסאווי פריג': צר לי מאוד לשמוע את הדברים מידידי, רעי וחברי מאיר כי העובדות לא נכונות.

עיסאווי פריג': אני לא רוצה להרחיב.

עיסאווי פריג': יושב כאן יושב ראש עמותת מזון מהמגזר הערבי ואני מבקש מכבודו לתת לו שתי דקות לענות במקומי.

עיסאווי פריג': אני מבקש.

משה גפני: בכבוד.

<עבד אילסלאם קשוע: שלום, אני מנכ"ל העמותה "למען".

<עבד אילסלאם קשוע: הנציגה של מאיר כהן בזמנו, לפני שסיים את תפקידו, ביקרה אצלנו בעמותה.

<עבד אילסלאם קשוע: לקחו על עצמם שני פרויקטים אבל לצערי אז התחלף השלטון והם לא המשיכו.

משה גפני: זה שהתחלף השלטון, אתה לא צריך להצטער.

משה גפני: אתה רק צריך להצטער על כך שלא קיבלתם בסוף את הכסף.

עיסאווי פריג': יש לך ניהול תקין?

עיסאווי פריג': יש לך סעיף 46?

משה גפני: אתה מתחקר אותו עכשיו?

<עבד אילסלאם קשוע: יש לי.

<עבד אילסלאם קשוע: אנחנו מסודרים לכל דבר.

<עבד אילסלאם קשוע: הגשנו כמה פעמים לקרן עזבונות אבל לצערי זה היה מעט מאוד.

עיסאווי פריג': כמה שנים יש לך ניהול תקין?

<עבד אילסלאם קשוע: 13 שנים.

עיסאווי פריג': כמה שנים יש לך סעיף 46?

<עבד אילסלאם קשוע: עשר שנים.

עיסאווי פריג': כמה עמותות אתה מפעיל בחברה הערבית?

<עבד אילסלאם קשוע: כשמונה עמותות.

מאיר כהן: אתה מביא לכאן את קשוע שהוא הכי מסודר.

עיסאווי פריג': אין אף עמותה ערבית.

עיסאווי פריג': למה?

עיסאווי פריג': 13 שנים יש לו ניהול תקין, עשר שנים יש לו סעיף 46 והוא מפעיל שמונה עמותות.

משה גפני: אני לא אשאיר אותך בלי תשובות.

משה גפני: אני אומר לך שמאיר כהן לא היה מתנכל לציבור הערבי ולעמותות שלו.

משה גפני: נקודה.

משה גפני: אין ויכוח לגבי העניין הזה.

מיקי לוי: מכיוון שנציג האוצר לא היה כאן, תן לי חצי דקה.

משה גפני: רגע.

משה גפני: אני לא אשאיר את הדבר הזה.

משה גפני: אני הולך לבדוק את זה.

משה גפני: רן נלמד, בבקשה.

<רן מלמד: תודה.

<רן מלמד: קודם כל, באמת תודה על שחרור הכסף.

<רן מלמד: אני חושב שבאמת נקודת המפתח נובעת כמובן לייצר עמותה בחברה הערבית, זה לראות באמת למה הולך הכסף.

<רן מלמד: יש היום דיונים מאוד מתקדמים במשרד הרווחה עם קבוצה גדולה של משרדי ממשלה רלוונטיים כדי לקבוע מה צריך להיות הייעוד לא רק של אותם 25 מיליון שקלים אלא אני באמת מקווה שסכום שילך ויתקרב לסכום של הצעת החוק שחבר הכנסת מאיר כהן הגיש.

<רן מלמד: האם יהיה כסף שילך למזון בתוך הנושא הזה, שזה דבר קריטי?

<רן מלמד: חברת הכנסת אורלי לוי אבקסיס מדברת על מזון טרי, על פירות וירקות שכמעט לא נמצאים היום, ואם נמצאים, הם בשוליים.

אורלי לוי אבקסיס: העברנו בקריאה טרומית את הצלת המזון ואולי אפשר לחבר בין הדברים ואז להרוויח רווח כפול.

<רן מלמד: בדיוק.

<רן מלמד: אני רוצה לנסות להציע, אולי באמת לא מיד לחלק את אותם 25 מיליון שקלים אלא לחכות שבועיים-שלושה בהם ועדה שארגונים כמו לתת, לקט וגם אנחנו נמצאים בה - - -

משה גפני: סליחה.

משה גפני: אתה העלית טענה שמאיר התייחס אליה, ואני רוצה לבדוק אותה ולראות אם יש בעיות.

אורלי לוי אבקסיס: אדוני היושב ראש, אני רוצה שנציג האוצר יתחייב שהכספים האלה יהיו צבועים לביטחון תזונתי ולא לשום דבר אחר ולא למשהו דומה.

משה גפני: רן באמצע דבריו.

משה גפני: אני מתנצל.

<רן מלמד: אני חושב שמתרקם כאן

<רן מלמד: היום מהלך שאפשר לנסות ולמנף אותו כך שהוא יקבע לא רק עמותות גג וכספים שמיועדים וחסרים למגזר הערבי וצריכים ללכת גם לשם, אבל שבאמת יבנה את סל הפתרונות כמו שצריך.

<רן מלמד: לאפשר להכניס את ה-25 מיליון השקלים האלה לבסיס התקציב ולא רק לצבוע אותם.

<רן מלמד: להתחיל בזה שמשרד האוצר יגיד שהיום הוא מוכן להכניס את התקציב הזה פלוס הכסף הנוסף שצריך.

מאיר כהן: כי זה לא מספיק.

<רן מלמד: אני אומר שזה עשרה אחוזים ממה שחבר הכנסת כהן הגיש בהצעה שלו.

משה גפני: יש לך גם היום בבסיס.

<רן מלמד: אני חושב שזה מה שצריך להיות.

אורלי לוי אבקסיס: אין היום בבסיס.

משה גפני: זה יהיה בבסיס.

<רן מלמד: צריך לקבוע חלק מסוים מהכסף לטובת החברה הערבית, כמו לטובת עמותת "למען" שיכולה להפעיל אותו.

משה גפני: תודה רבה.

משה גפני: ערן ויינטרוב מארגון "לתת".

<ערן ויינטרוב: שלום.

<ערן ויינטרוב: תחילה אני רוצה להודות לחברי הכנסת שיזמו את הדיון, למיקי לוי, לאורלי לוי אבקסיס ולעיסאווי פריג', גם למאיר כהן שהוא יושב ראש השדולה לביטחון תזונתי, וגם לך אדוני היושב ראש.

<ערן ויינטרוב: אני חושב שהדיון הזה הוא לא אנקדוטלי כי כסף אושר לפני כשעתיים.

<ערן ויינטרוב: מה שקורה כאן, קורה כאן דבר נורא חמור.

<ערן ויינטרוב: יש כאן גם הרבה מאוד דיסאינפורמציה בנושא הזה.

<ערן ויינטרוב: כמה הערות קצרות לעניין.

<ערן ויינטרוב: דבר ראשון.

<ערן ויינטרוב: בבסיס התקציב ליד אי ביטחון תזונתי, רשומה הספרה אפס.

<ערן ויינטרוב: אי ביטחון תזונתי, הכוונה מה המשפחה מקבלת לתקציב המשפחתי שלה כדי לממן את נושא האוכל.

<ערן ויינטרוב: למה יש בעיה בכלל?

<ערן ויינטרוב: למה 532 אלף משפחות, מתוכן 243 אלף משפחות בביטחון תזונתי חמור, נמצאות בבעיה?

<ערן ויינטרוב: כי אוכל מוגדר כהוצאה גמישה.

<ערן ויינטרוב: משלמים קודם את החשמל הוא קשיח אפס או אחד, שכר דירה וכדומה, ומגיעים לנושא של המזון.

<ערן ויינטרוב: חסר לנו גם לפי הלשכה המרכזית לסטטיסטיקה ולפי הבדיקות שאנחנו עושים בארגון "לתת" כאלף שקלים בחודש.

<ערן ויינטרוב: אם אתה לוקח את ה-243 אלף משפחות האלה, נותן להן 500 שקלים, שזה חצי מהצורך שמוערך, אתה צריך כמעט מיליארד וחצי שקלים בשנה.

<ערן ויינטרוב: אם אתה לוקח את החישוב שעשה פרופסור דב טשרניחובסקי במסגרת התכנית של המועצה הארצית לביטחון תזונתי, שהיא אורגן שהוקם על ידי הכנסת, 110 אלף המשפחות הנזקקות ביותר צריכות חצי מיליארד שקלים.

<ערן ויינטרוב: כל מה שמנסים להטעות ולהגיד שנמצא בבסיס התקציב, נניח 110 מיליון שקלים הועברו למשרד החינוך להשתתפות של הרשויות המקומיות.

אורלי לוי אבקסיס: להזנה.

<ערן ויינטרוב: מפעל הזנה, זה סיפור אחר.

<ערן ויינטרוב: דבר מאוד חשוב הוא שילדים יאכלו בבית הספר.

<ערן ויינטרוב: זה לא מה שמוגדר כתקציב לאי ביטחון תזונתי.

אורלי לוי אבקסיס: דרך אגב, צריך להזכיר שגם ההזנה היא בבתי הספר היסודיים, כאילו בכיתה ז' ו-ח' אתה כבר לא אמור להיות רעב.

<ערן ויינטרוב: נכון.

<ערן ויינטרוב: חלק מילדי בתי הספר לא נמצאים, חלק מהישובים לא נמצאים, אוכלים גם בשישי-שבת ובחגים וגם ההורים צריכים לאכול.

<ערן ויינטרוב: זאת אומרת, מדובר בתקציב משפחתי.

<ערן ויינטרוב: לכן, כרגע לא נמצא דבר בבסיס התקציב ובאמת זה האתגר.

משה גפני: מה אתה מבקש?

<ערן ויינטרוב: אני חושב שצריך להכניס סעיף משמעותי, לא 25 מיליון שקלים.

<ערן ויינטרוב: לגבי ה-25 מיליון השקלים.

<ערן ויינטרוב: צריך להבין במה מדובר.

<ערן ויינטרוב: זה כסף שבעצם מיועד ללכת במנגנון של תמיכות ודרך אגב, אני מתנגד לו על אף שקיבלנו מהתמיכות.

מאיר כהן: בטח אלה תמיכות.

<ערן ויינטרוב: אני אומר את זה על אף שאנחנו לכאורה בעלי עניין וקיבלנו בפעם האחרונה.

משה גפני: מה אתה רוצה שיעשו?

<ערן ויינטרוב: זה חייב להיות במסגרת שירות של המדינה.

<ערן ויינטרוב: זאת אומרת, יכולה המדינה לעשות מכרז, לקנות שירותים אם היא רוצה, אבל מה קורה כרגע?

<ערן ויינטרוב: תבין אדוני היושב ראש שכל שנה – אני יכול לתת לך כאן סקירה אבל אני לא אעשה זאת – כל פעם יש החלטה פוליטית, נניח השר מאיר כהן עת היה שר קיבל החלטה אבל בסופו של דבר אגף התקציבים ושאר שלטון הפקידים תוקעים את הנושא הזה ואני אומר את זה באחריות מלאה.

<ערן ויינטרוב: גם עכשיו אני ראיתי במו עיני הודעה שיצאה מהאוצר ב-21 באפריל לגבי אישור ה-25 מיליון שקלים וכאשר כל פעם שאלנו מה קורה, הטענה שלהם הייתה שזה תקוע בוועדת הכספים.

אורלי לוי אבקסיס: שגפני לא מעביר.

<ערן ויינטרוב: אני רוצה להגיד מה המשמעות של העיכוב הזה.

משה גפני: זה הגיע לוועדה בשבוע שעבר וברגע שזה הגיע, שמנו את זה על סדר היום.

משה גפני: שלא תהיה טעות.

מיקי לוי: אם לא הייתה הצעה לסדר, זה לא היה מגיע.

משה גפני: אמרו שאני תוקע את זה.

משה גפני: אני לא ידעתי שאני כל כך חזק.

<ערן ויינטרוב: לפי הוראות החשב הכללי והתקנות, זה צריך להגיע באוקטובר שנה קודמת ולהתחיל להיות מחולק בינואר.

<ערן ויינטרוב: מה קורה כרגע?

<ערן ויינטרוב: עמותות שמקבלות את זה לא יכולות לתכנן ובדרך כלל משרד המשפטים, אם זה הולך למחצית השנייה של השנה, גם לא מאשר את כל הכסף.

משה גפני: הבנו.

<ערן ויינטרוב: הנקודה האחרונה היא לגבי המגזר הערבי וגם היא חשובה.

<ערן ויינטרוב: צודק חבר הכנסת שבפועל במסגרת קמחא דפסחא, עמותות ערביות לא יכולות לקבל כסף כי זה חג יהודי.

<ערן ויינטרוב: עמותות לא ניגשות.

<ערן ויינטרוב: חלק מהפתרון שאנחנו מציעים – דרך אגב, אנחנו בארגון "לתת" עובדים עם 180 עמותות ויש סלי מזון לאורך כל השנה, אנחנו עובדים עם 19 עמותות במגזר הערבי ובמגזר הדרוזי שמקבלות מאתנו מזון באופן שוויוני כארגון גג שעובד עם 180 עמותות.

<ערן ויינטרוב: המנגנון של התמיכות, אתה יודע מה ההתפלגות?

<ערן ויינטרוב: ההתפלגות של סלי מזון ב-2015 הייתה כך: 55 אחוזים בירושלים, ארבעה אחוזים בנגב, ארבעה אחוזים בגליל והשאר במרכז.

<ערן ויינטרוב: זאת אומרת, ברור שהחלוקה כיום, המנגנון לא שוויוני לא מבחינה מגזרית ולא מבחינה גיאוגרפית.

<ערן ויינטרוב: לכן גם המנגנון הזה של התמיכות צריך להשתנות.

<ערן ויינטרוב: צריך להכניס את הנושא לבסיס התקציב.

<ערן ויינטרוב: אנחנו, כפי שסופר כאן, זימנו עם מנכ"ל משרד הרווחה רק הקמה של מיזם לאומי לביטחון תזונתי, להכניס את זה לבסיס התקציב כך שתהיה תכנית ובעצם שירות שהמדינה תיתן לטובת העניין הזה.

משה גפני: תודה רבה.

משה גפני: מיקי, משפט.

מיקי לוי: רותם, זה לא בבסיס התקציב.

מיקי לוי: אני מחזיק את בסיס תקציב 2016, סעיף 23, סעיף משנה 011099, ביטחון תזונתי – אפס.

מיקי לוי: אני לא בא בטענות אליך אלא אני בא בטענות לאלה שיושבים למעלה.

מיקי לוי: אני מבקש לדעת לאיזה תכניות של ביטחון לאומי זה מוכוון, גם ה-25 מיליון השקלים האלה.

מיקי לוי: יש לי חשש כבד בלב שבגלל שכתוב תכניות, זה מוצא את דרכו למקום אחר, שכאילו אלה תכניות של ביטחון תזונתי.

מיקי לוי: שנית.

מיקי לוי: האם התקציב לביטחון תזונתי הוא בתקציב 2017-2019.

משה גפני: 2018.

מיקי לוי: 2019.

מיקי לוי: הרי זה כפול.

מיקי לוי: הוא יהיה עד 2019.

מיקי לוי: 2017 ו-2018.

משה גפני: עד 2019.

מיקי לוי: אני לא רוצה בשנתיים הבאות להילחם פעמיים.

מיקי לוי: אני רוצה שזה יהיה מונח בבסיס.

מיקי לוי: אם הולכים לתקציב דו שנתי, יש לנו בעיה כפולה ומכופלת.

מיקי לוי: אני מבקש שתיקחו את זה בחשבון.

משה גפני: תודה רבה.

משה גפני: עיסאווי, משפט.

עיסאווי פריג': אדוני היושב ראש, צריכה להיות עמותת גג ערבית בתוך מכלול הזה.

עיסאווי פריג': אי אפשר להמשיך את המצב הקיים.

עיסאווי פריג': לשמור אמות מידה כדי לגרום לכך שלא תהיה עמותה ערבית שתשרת את החברה הערבית ולא תקבל.

עיסאווי פריג': דבר כזה לא יכול להימשך ואני מבקש את ההתייחסות לכל הסוגיות שהעליתי.

אורלי לוי אבקסיס: שאלה.

אורלי לוי אבקסיס: מהרגע שהצבענו על ההעברה התקציבית, מה קורה מכאן ואילך?

אורלי לוי אבקסיס: מה קורה עם הכסף הזה, כמה זמן לוקח לו להגיע?

אורלי לוי אבקסיס: אני רוצה להזכיר שאנחנו לקראת החופש הגדול.

אורלי לוי אבקסיס: אין יותר הזנה בבית ספר והילדים לא יקבלו את האוכל שלהם.

אורלי לוי אבקסיס: ייגמר החופש הגדול ואנחנו נהיה לקראת חגים נוספים, שם באמת יש את ההצפה.

אורלי לוי אבקסיס: מה קורה עם הכסף ואיך הוא מחולק, כמה הוא צבוע ואיך אנחנו יכולים לבקר שהוא הגיע ליעד.

<רן מלמד: יש פרויקט נפלא שעשינו עם שר הרווחה הקודם, הקודם, הקודם, שר האוצר הנוכחי, שנקרא ארוחה בחופשה.

<רן מלמד: זה אומר לקחת ילדים לא בצורה האוניברסלית כמו מפעל ההזנה אלא את הילדים היותר חלשים ולתת להם ארוחה בחופשה.

משה גפני: בסדר.

משה גפני: לא ניכנס לזה.

משה גפני: משרד האוצר, בבקשה.

<רותם פאר: אני רפרנט רווחה באגף התקציבים.

<רותם פאר: בנוגע לחלוקה לעמותות ערביות.

<רותם פאר: כפי שאתם יודעים, הכספים הועברו רק עכשיו, ה-25 מיליון שקלים.

משה גפני: העמותות הערביות, זה הכי מעניין אבל אולי תלך לפי הסדר.

משה גפני: לפי דעתי הסדר הוא מתי שלחתם את ההעברה לוועדת הכספים, מה יקרה עם הכסף הזה עכשיו אחרי שהוא אושר, מה הפרויקטים שאתם מתכננים יחד עם משרד הרווחה לעשות, למה לפי דעתכם הערבים לא קיבלו מהפרויקט הזה עד היום ומה אתם הולכים לעשות בתקציב 2017-2018.

<רותם פאר: הפנייה נשלחה לוועדת הכספים בשבוע שעבר.

אורלי לוי אבקסיס: אחרי הבקשה לדיון מהיר.

עיסאווי פריג': למה העיכוב?

משה גפני: למה אתה שואל שאלות?

אורלי לוי אבקסיס: לקח להם הרבה זמן מפסח.

<רותם פאר: אני אציין שהפנייה מורכבת ולכן היא התעכבה.

משה גפני: לא חשוב.

משה גפני: לא שאלתי למה.

משה גפני: שאלתי רק מתי העברתם.

משה גפני: אני מודה לך על התשובה.

אורלי לוי אבקסיס: אתה לא אשם בעיכוב.

<רותם פאר: לגבי מה יקרה עם הכסף.

<רותם פאר: הכסף יועבר למשרד הרווחה והוא יקבע את מבחני התמיכה והוא יתקצב.

מאיר כהן: יש לי הפתעה בשבילך.

מאיר כהן: לא הוא קובע את זה.

אורלי לוי אבקסיס: משרד המשפטים.

משה גפני: לא.

משה גפני: הוא קובע אבל יחד עם משרד המשפטים.

משה גפני: מי שקובע את התבחינים, זה המשרד.

משה גפני: כמה זמן כל התהליך הזה?

אורלי לוי אבקסיס: כמה זמן עד שהילדים יראו את האוכל?

אורלי לוי אבקסיס: הם עדיין יהיו ילדים?

<רותם פאר: לצערי הרב אני לא יכול להתחייב על לוחות זמנים שמשרד הרווחה מבצע.

<רותם פאר: אני יכול להגיד שהכסף עבר ונהיה שותפים בתהליך.

משה גפני: אני מבקש לדעת.

משה גפני: אתה רפרנט של רווחה ואני מבקש שתדבר עם המשרד כי אנחנו רוצים לדעת מתי זה הולך להתבצע.

משה גפני: בגללכם – לא הכוונה אליך כמובן – הכסף הגיע רק עכשיו.

משה גפני: את ההעברה העברתם רק בשבוע שעבר.

משה גפני: אנחנו רוצים לדעת מה התהליך עכשיו.

משה גפני: תוודא עם משרד הרווחה ותגיד לנו.

<ערן ויינטרוב: ואם יחילו את זה מה-1 בינואר כי אם לא, הם לוקחים חלק מהכסף.

משה גפני: גם זה.

אורלי לוי אבקסיס: לא.

אורלי לוי אבקסיס: ה-25 זה 25 מלא.

אורלי לוי אבקסיס: הלחצת אותי עם ההערה שלך.

משה גפני: לא.

משה גפני: הוא לא צודק.

משה גפני: עברו 25 מיליון שקלים.

אורלי לוי אבקסיס: עגול.

מיקי לוי: היו עוד 18 מיליון, תשעה מיליון לקמחא דפסחא ותשעה מיליון לראש השנה?

מיקי לוי: אני מבקש שתבדוק לי את זה בבקשה.

<רותם פאר: אני אבדוק.

מיקי לוי: על זה אני מבקש לקבל תשובה.

<רותם פאר: לגבי העמותות מהמגזר הערבי.

<רותם פאר: כמו שאמרתי, משרד הרווחה הוא זה שמעביר את הכספים בהתאם לשיקולים שלו.

<רותם פאר: אני יכול רק להניח, וזאת תהיה הנחה סבירה, שהמבחנים יהיו שוויוניים.

עיסאווי פריג': למה אתה מניח?

<רותם פאר: כמו שאמרתי, אני לא יכול לקחת אחריות על משרד הרווחה.

<ערן ויינטרוב: עמותות במגזר לא מגישות.

משה גפני: מר ויינטרוב, זאת ועדת הכספים של הכנסת.

משה גפני: אתה לא יכול להפריע.

<עבד אילסלאם קשוע: דווקא בשותפות עם המשרד שלו, הגשנו ביחד.

<עבד אילסלאם קשוע: הם ליוו אותנו באחת הפגישות.

מיקי לוי: עיסאווי יגיש שאילתה לשר הרווחה.

מיקי לוי: אל תדאג.

משה גפני: ביקשתי ממך תשובה לגבי איך הפרויקט הזה לאחר האישור של היום.

משה גפני: תבדוק עם משרד הרווחה ותחזיר לי תשובה.

משה גפני: אני מבקש תשובה נוספת.

משה גפני: אני דיברתי עם קצין התקציבים של משרד הרווחה לגבי הציבור הערבי בעיקר לגבי העמותה הזאת שעיסאווי פריג' הביא אותה ואני מבקש תשובה ממך וממשרד הרווחה מה קרה שהציבור הערבי לא קיבל והאם באמת הרעיון הזה שמעלה חבר הכנסת פריג', שתהיה עמותת גג של הציבור הערבי, זה דבר ישים שאפשר לעשות אותו.

משה גפני: אני לא ארפה מהעניין עד שנדע את האמת לגבי הנושא של המגזר הערבי.

<רותם פאר: בסדר.

משה גפני: תשובה תוך שבוע.

אורלי לוי אבקסיס: ומה לגבי התקציב והשאלות האחרות ששאלת?

משה גפני: הוא ממשיך.

משה גפני: לא סיימנו.

<רותם פאר: במאמר מוסגר אני אומר לגבי עמותת גג ערבית, גם אם העמותה תהיה ייעודית ותתחייב לחלק לכלל האוכלוסייה בישראל - - -

עיסאווי פריג': לא.

עיסאווי פריג': עזוב.

עיסאווי פריג': אל תשחק בתשובות במשחקים.

מיקי לוי: אנחנו לא מכירים את התרבות, לא מכירים את האוכל.

עיסאווי פריג': מה קלות הדעת הזאת?

מיקי לוי: אין להם ראש השנה אבל יש להם את הרמדאן.

מיקי לוי: רצוי מישהו שמכיר את התרבות ואת סוג האוכל.

<רותם פאר: אני אחזיר לכם תשובה מסודרת.

מיקי לוי: גפני, היום היה יום קשה.

משה גפני: תשובה בתוך שבוע על שתי השאלות ששאלתי.

משה גפני: אתה הבנת מה אני שואל.

<רותם פאר: כן.

משה גפני: אני רוצה תשובות בתוך שבוע.

משה גפני: הלאה.

משה גפני: לגבי התקציב הבא.

משה גפני: לגבי בסיס התקציב ומה הולך לקרות בתקציב הבא.

משה גפני: מה התכניות של משרד האוצר.

<רותם פאר: משרד הרווחה מעלה את הדרישות התקציביות שלו בעת בניית התקציב.

<רותם פאר: אנחנו עומדים בפתח בניית תקציב.

<רותם פאר: אם משרד הרווחה יחליט שזה בראש סדרי העדיפויות שלו ויעלה את הדרישות האלה בעת בניית התקציב - - -

אורלי לוי אבקסיס: רגע.

אורלי לוי אבקסיס: יש לו מסגרת והוא עכשיו צריך להגיד אם הוא מעדיף פעוטות בסיכון, נערות נפגעות תקיפה מינית או אוכל לילדים.

אורלי לוי אבקסיס: או שאתם אומרים שיש כאן נקודה שאנחנו התחייבנו עליה ולכן נממש אותה.

אורלי לוי אבקסיס: או שנגיד להם לקחת מהמסכנים האחרים כדי לתת כאן.

אורלי לוי אבקסיס: לא.

אורלי לוי אבקסיס: זאת לא השאלה.

עיסאווי פריג': אני לא ארפה מהנושא.

משה גפני: נהיית גפני.

משה גפני: אני רוצה להגיד לך שהתשובות האלה, כנראה אתם עוברים סדנה באגף התקציבים כדי לענות תשובות כאלה.

משה גפני: אלה תשובות טובות.

משה גפני: אני מבקש לומר לכם שאני באתי בדברים עם ראשי אגף התקציבים.

משה גפני: הם מעוניינים מאוד, בעקבות מה שהיה השנה, להכניס חלק גדול מהתקציב לבסיס התקציב.

משה גפני: המשחקים של פעם, זה כבר לא בידיים שלכם.

משה גפני: יש יועץ משפטי לממשלה, יש יועצים משפטיים במשרדי הממשלה והיינו צריכים להביא לכאן כל מיני עמותות וכל מיני תקציבים שפעם זה לא היה קורה.

משה גפני: אגף התקציבים היה משחק עם זה.

משה גפני: אגף התקציבים לא רוצה היום את ההעברות.

משה גפני: הוא רוצה אבל במסגרת יותר מצומצמת.

משה גפני: עמדתה של ועדת הכספים, אני אומר לך כנציג משרד האוצר, היא שאת הביטחון התזונתי צריך להכניס בבסיס התקציב.

משה גפני: היה 170 מיליון שקלים, שזה היה אירוע חד פעמי, המשמעות של העניין היא שאנחנו נצטרך לדון כאן על כל העברה.

משה גפני: אתה רואה מה קורה כאן.

משה גפני: אני מבקש, דיברתי עם אמיר לוי ודיברתי עם יעל מבורך, במסגרת הצמצום של ההעברות לשנת הכספים 2017, אנחנו מבקשים ודורשים שהביטחון התזונתי ייכנס בבסיס התקציב ויגדל מכיוון שזה דבר חיוני.

משה גפני: אני לא רוצה להגיד מהמדרגה הראשונה כי במשרד הרווחה יש כמה וכמה סעיפים שהם סעיפים מאוד קריטיים שגם הם צריכים להיות בבסיס.

משה גפני: לכן אני מבקש לסכם את הדיון.

משה גפני: ראשית, אני מבקש את התשובות.

מאיר כהן: הערה אחת אדוני.

מאיר כהן: ה-170 מיליון לא היו חד פעמיים.

משה גפני: זה מה שנאמר כאן בעת ההעברה.

מאיר כהן: משרד הרווחה ממשיך לתקציב מתקציבו שלו 170 מיליון שקלים.

משה גפני: זה נאמר.

אורלי לוי אבקסיס: זה הולך למשרד החינוך?

מאיר כהן: לא.

משה גפני: לא רק.

מאיר כהן: לא רק.

אורלי לוי אבקסיס: אבל חלק מזה הולך למשרד החינוך.

אורלי לוי אבקסיס: זה היה צריך להיות תחת תקציב משרד החינוך.

מאיר כהן: כל המוסדות של משרד הרווחה, של אנשים עם מוגבלויות, מקבלים ארוחת ערב וארוחת צהרים.

אורלי לוי אבקסיס: אבל החלק הארי של התקציב הזה בעצם מועבר למשרד החינוך.

אורלי לוי אבקסיס: אתם היוויתם מעין צינור.

משה גפני: אני מבקש תשובות.

משה גפני: אני מבקש לסכם את הדיון, ברשותכם, כדלהלן.

משה גפני: הדבר הראשון.

משה גפני: ועדת הכספים, לאור הדיון המהיר שהתקיים כאן, רואה בביטחון התזונתי סעיף רב חשיבות שחברה מתוקנת צריכה לתגבר אותו כי אנחנו מדברים על דברים מאוד מאוד משמעותיים מבחינה חברתית.

משה גפני: לכן אנחנו מבקשים להגדיל את התקציב.

משה גפני: ועדת הכספים דורשת שלקראת תקציב 2017-2018, לא לשים את זה בהעברות תקציביות או לשים את זה במקומות בהם בסופו של דבר לוקח זמן עד שזה מגיע.

משה גפני: הגופים לא יכולים לתכנן את תקציבם ולכן אנחנו דורשים שהכסף הזה יגדל ויוכנס לבסיס התקציב.

משה גפני: אנחנו מבקשים למצוא פתרון גם לנושא של המגזר הערבי שעד היום לא קיבל מהתקציב הזה מסיבות שונות שאנחנו לא יודעים אותן.

משה גפני: אתה תצטרך לתת לנו תשובות אבל בסיכום אנחנו מבקשים שהביטחון התזונתי, הסעיף עליו אנחנו מדברים, יגיע לכלל האוכלוסייה, כולל במגזר הערבי.

משה גפני: אנחנו משבחים את משרד האוצר – אני מבקש שזה יהיה כתוב בסיכום ושיונח על שולחן הכנסת – על כך שאת ה-25 מיליון שקלים של הביטחון התזונתי העביר סוף סוף לוועדת הכספים בשבוע שעבר.

משה גפני: תודה רבה.

משה גפני: הישיבה נעולה.